แหยงม็อบฉุดศก.-ดอกเบี้ย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ธปท.ชี้เสื้อแดงชุมนุมราชประสงค์กระทบเศรษฐกิจ แต่กระเทือนต่อการตัดสินใจขึ้นดอกเบี้ยหรือไม่ต้องดูข้อมูล
นางธาริษา วัฒนเกส ผู้ว่าการธนาคารแห่งประเทศไทย (ธปท.) เปิดเผยว่า การที่กลุ่มแนวร่วมประชาธิปไตยต่อต้านเผด็จการแห่งชาติ (นปช.) เลือกปักหลักชุมนุนต่อต้านรัฐบาลบริเวณสี่แยกราชประสงค์ซึ่งเป็นพื้นที่สำคัญทางเศรษฐกิจการค้านั้น มีผลกระทบต่อภาวะเศรษฐกิจของไทยอยู่แล้ว เพียงแต่ผลกระทบจะมากหรือน้อยแค่ไหนขึ้นอยู่กับระยะเวลาการชุมนุมด้วยว่าจะยืดเยื้อหรือไม่ ในเบื้องต้นถ้ายึดพื้นที่ดังกล่าวไม่นานก็น่าจะกระทบแค่ระยะสั้น แต่ถ้าผู้ชุมนุมอยู่นานก็ต้องประเมินผลกระทบด้านอื่นประกอบด้วย
“ผลกระทบต่อเศรษฐกิจจะมากมายหรือไม่ อยู่ที่ระยะเวลาและสถานการณ์ว่าจะเป็นอย่างไร ส่วนเหตุการณ์ครั้งนี้จะส่งผลต่อการตัดสินใจดำเนินนโยบายดอกเบี้ยที่คณะกรรมการนโยบายการเงิน (กนง.) จะประชุมตัดสินดอกเบี้ยในวันที่ 21 เม.ย.นี้หรือไม่ อยู่ที่ข้อมูลล่าสุดทางเศรษฐกิจที่จะมีการประเมินออกมา” นางธาริษา กล่าว
ขณะที่ผลกระทบจากสถานการณ์การชุมนุมยึดศูนย์กลางเศรษฐกิจของ นปช. จะกระทบต่อเศรษฐกิจถึงขั้นต้องปรับลดอัตราการเจริญเติบโตทางเศรษฐกิจ (จีดีพี) ในปีนี้ลงหรือไม่ อยู่ที่ข้อมูลและสถานการณ์การชุมนุมว่าจะสั้นหรือยาว รุนแรงหรือไม่ 
ทั้งนี้ ธปท.จะแถลงประมาณการตัวเลขเศรษฐกิจอย่างเป็นทางการในวันที่ 29 เม.ย.นี้
นายเกริก วณิกกุล รองผู้ว่าการด้านเสถียรภาพสถาบันการเงิน ธปท. กล่าวว่า ขณะนี้การชุมนุมส่งผลกระทบต่อความไม่สะดวกในการให้บริการลูกค้าและการดำเนินธุรกิจของธนาคารพาณิชย์บ้างแล้ว 
“การชุมนุมอยู่ตรงนั้นเริ่มส่งผลกระทบต่อธุรกิจธนาคารบ้างแล้ว เพราะเขาไม่สามารถให้บริการลูกค้าได้อย่างสะดวก ซึ่งหากยืดเยื้อต่อไปหลายวัน อาจทำให้ธุรกรรมการ บริการต่างๆ สะดุดได้ ถ้าชุมนุมยืดเยื้อไปนานๆ มันคงกระทบพอสมควร” นายเกริก กล่าว
ทั้งนี้ ในการพิจารณาเปิดและปิดที่ทำการสาขาของธนาคารพาณิชย์ในพื้นที่ที่มีการชุมนุมทางการเมือง ธปท.ได้อนุญาตให้ธนาคารพาณิชย์ทุกแห่งสามารถใช้ดุลยพินิจพิจารณาเปิดหือปิดได้ตามความเหมาะสม โดยให้แจ้งธปท.ในภายหลัง เพื่อความสะดวกและปลอดภัยของลูกค้า พนักงาน และทรัพย์สินของธนาคารเป็นสำคัญ
m